Source: http://docplayer.fi/4141522-Julkishallinnon-ja-talouden-tilintarkastajien-laadunvarmistus-nykytila-ja-kehittamiskohteet.html
Timestamp: 2018-04-24 05:34:57+00:00
Document Index: 20979961

Matched Legal Cases: ['kko ', 'kko ', 'kko ', 'kko ', 'kko ', 'kko ']

JULKISHALLINNON JA -TALOUDEN TILINTARKASTAJIEN LAADUNVARMISTUS - nykytila ja kehittämiskohteet - PDF
Download "JULKISHALLINNON JA -TALOUDEN TILINTARKASTAJIEN LAADUNVARMISTUS - nykytila ja kehittämiskohteet"
Juha Matti Hakola
1 TAMPEREEN YLIOPISTO Johtamiskorkeakoulu JULKISHALLINNON JA -TALOUDEN TILINTARKASTAJIEN LAADUNVARMISTUS - nykytila ja kehittämiskohteet Kunnallistalous Pro gradu -tutkielma Marraskuu 2011 Ohjaaja: Jarmo Vakkuri Pauliina Mikkola
2 TIIVISTELMÄ Tampereen yliopisto Johtamiskorkeakoulu; kunnallistalous Tekijä: Tutkielman nimi: Pro gradu-tutkielma: MIKKOLA, PAULIINA Aika: Marraskuu 2011 Julkishallinnon ja -talouden tilintarkastajien laadunvarmistus - nykytila ja kehittämiskohteet 102 sivua, 1 liitesivu Avainsanat: tilintarkastus, tilintarkastuksen laatu, tilintarkastuksen laadunvarmistus, JHTT-tilintarkastaja, JHTT-yhteisö Tilintarkastus koetaan monitulkintaisena ja epämääräisenä palveluna sen vuoksi, että palvelun vaikutukset kohdistuvat ensisijaisesti kolmansiin osapuoliin, eli sidosryhmiin. Lisäksi asiakkaalla on rajalliset mahdollisuudet valvoa, miten tilintarkastus toteutetaan. Asiakas itse osallistuu hyvin vähän palvelutapahtuman tuottamiseen. Näiden ominaisuuksien vuoksi asiakkaan on vaikea arvioida tilintarkastuspalvelun onnistuneisuutta ja laatua. Tilintarkastajien ja tilintarkastusyhteisöjen sisäinen laadunvalvonta sekä riippumattomien tahojen tekemät laaduntarkastukset ovat tilintarkastajien pääasiallinen keino osoittaa, että tarkastustyö on laadukasta. Tässä tutkimuksessa keskityttiin julkishallinnon ja -talouden tilintarkastajien laadunvarmistuksen kokonaisuuteen. Tutkimuksen avulla laadittiin julkishallinnon ja - talouden tilintarkastajien laadunvarmistuksen nykytilan kuvaus sekä selvennettiin siihen liittyviä haasteita ja kehittämiskohteita. Julkishallinnon ja -talouden tilintarkastajien laadunvarmistusta lähestyttiin määrittelemällä tilintarkastuksen laadun ja laadunvarmistuksen käsitteet yleisellä tasolla. Tämän jälkeen selvennettiin nimenomaan julkishallinnon ja -talouden tilintarkastajien laadunvarmistusta teemahaastatteluiden avulla. Tutkimuksen tuloksina saavutettiin tarkka kuvaus julkishallinnon ja -talouden tilintarkastajien laadunvarmistusjärjestelmästä. Tutkimus osoitti, että julkishallinnon ja - talouden tilintarkastajien monimuotoiset tehtävänkuvat aiheuttavat haasteita toimivan ja uskottavan laadunvarmistusjärjestelmän rakentamiselle. Lisäksi nykyinen laadunvarmistusjärjestelmä pohjautuu väljään sääntelyyn, mikä osaltaan vaikeuttaa laaduntarkastusten toteutusta. Parhaillaan on käynnissä selvitystyö tilintarkastajien valvontajärjestelmän kokonaisvaltaisesta uudistamisesta ja yhtenäistämisestä. Tämä tuo mahdollisesti muutoksia myös julkishallinnon ja -talouden tilintarkastajien laadunvarmistuksen toteuttamiseen.
3 SISÄLLYS 1 JOHDANTO Aihealueen esittely ja keskeiset käsitteet Aikaisempi tutkimus tilintarkastuksen laadusta ja laadunvarmistuksesta Tutkimuksen tavoite, tutkimuskysymykset ja rajaukset Tutkimusmenetelmät Tutkimuksen rakenne ja eteneminen JULKISHALLINNON TILINTARKASTUS Julkishallinnon ja -talouden tilintarkastaja Julkishallinnon tilintarkastus Valtion virastojen ja laitosten tilintarkastus Kuntien ja kaupunkien tilintarkastus Tuloksellisuustarkastus tilintarkastuksen osana Tilintarkastuksen suorittaminen TILINTARKASTUKSEN LAATU JA LAADUNVARMISTUS Tilintarkastus palveluna Tilintarkastuksen laatu Tilintarkastuksen laadun erityispiirteet julkishallinnon tarkastuksessa Tilintarkastuksen laadunvarmistus Laadunvarmistusjärjestelmän kehitys ja organisointi Laadunvarmistusta ohjaavat säännökset Suomessa Laadunvarmistuksen toteutus JHTT-TILINTARKASTAJIEN LAADUNVARMISTUS Laadunvarmistusjärjestelmän kehitys Laadunvarmistuksen organisointi Laadunvarmistuksen toteutus Laadunvarmistus Valtiontalouden tarkastusvirastossa Laadunvarmistusjärjestelmän haasteet ja kehittämiskohteet Laadunvarmistusjärjestelmä muutoksessa YHTEENVETO JA JOHTOPÄÄTÖKSET LÄHTEET LIITTEET Liite 1: Teemahaastattelurunko
4 LYHENTEET HTM Kauppakamarin tilintarkastusvaliokunnan hyväksymä tilintarkastaja (HTM-tilintarkastaja) tai tilintarkastusyhteisö (HTM-tilintarkastusyhteisö) IFAC International Federation of Accountants INTOSAI International Organization of Supreme Audit Institutions ISA International Standards of Auditing ISSAI International Standards of Supreme Audit Institutions JHTT Julkishallinnon ja -talouden tilintarkastuslautakunnan hyväksymä tilintarkastaja (JHTT-tilintarkastaja) tai tilintarkastusyhteisö (JHTT-tilintarkastusyhteisö) KHT Keskuskauppakamarin tilintarkastuslautakunnan hyväksymä tilintarkastaja (KHT-tilintarkastaja) tai tilintarkastusyhteisö (KHT-tilintarkastusyhteisö) TILA Keskuskauppakamarin tilintarkastuslautakunta TIVA Kauppakamarin tilintarkastusvaliokunta
5 1 JOHDANTO 1.1 Aihealueen esittely ja keskeiset käsitteet Tilintarkastus on syntynyt yhteiskunnallisen kehityksen myötä. Yhteiskunnan tuotantoja muut toiminnot kehittyivät ja organisoituivat aikanaan yrityksiksi, muiksi yhteisöiksi, sekä julkisen vallan yksiköiksi. Tehtävien toimeenpano eriytettiin näissä organisaatioissa toimivalle johdolle. Kun toimeksiantajalla ei ollut enää mahdollisuutta ja resursseja valvoa johdon toimintaa, syntyi tarve tilintarkastukselle. Tilintarkastajan ensisijaisena tehtävänä oli tarkastaa, oliko toimeksiannon saaja antanut toimistaan ja erityisesti vastuullaan olevien toimintojen taloudesta säädetyn ja sovitun informaation. (Riistama 1999, 15.) Tilintarkastuksen taustaa kuvataan usein päämies-agenttisuhteen avulla. Edellä esitetty kuvaus ilmentää omistajien ja johdon välille muodostuvaa päämies-agenttisuhdetta. Päämies-agenttisuhteessa on kysymys sopimuksesta, jossa yksi tai useampi päämies palkkaa agentin suorittamaan tehtäviä heidän puolesta (Jensen & Meckling 1976, 308). Päämiehellä (esimerkiksi kansalaiset, osakkeenomistajat, asiakkaat) on intressejä, joiden edistämiseksi se tarvitsee agentin (esimerkiksi organisaatioiden toimiva johto, palvelun tuottaja) palveluja. Koska päämies ei voi olla varma agentin kyvystä ja halukkuudesta toteuttaa sille annetut toimeksiannot tuloksellisesti ja sovittujen sääntöjen mukaan, tarvitaan kolmas osapuoli verifioimaan tavat joilla toimeksiannot ovat toteutuneet. (Myllymäki & Vakkuri 2001, 17.) Tilintarkastajan roolina on toimia tällaisena kolmantena osapuolena ja varmentaa agentin tuottamaa informaatiota. Power (1997) määrittää tilintarkastuksen monitulkintaiseksi ja epämääräiseksi palveluksi. Tämä johtuu siitä että vaikka tilintarkastuspalvelun tilaa ja maksaa asiakas, palvelun vaikutukset kohdistuvat ensisijaisesti kolmansiin osapuoliin. Keskeiset hyödyt ovat näin ulkoisvaikutusten kaltaisia. Tilintarkastusasiakkaalla on myös rajalliset mahdollisuudet valvoa, miten tilintarkastus toteutetaan. Tilintarkastus voidaankin nähdä siinä mielessä poikkeuksellisena palveluna, että asiakas itse osallistuu hyvin vähän
6 6 palvelutapahtuman tuottamiseen. Palvelusta muodostuu konkreettisena lopputuotteena lähinnä vakiomuotoinen tilintarkastuskertomus. Näiden ominaisuuksien vuoksi asiakkaan on vaikea arvioida tilintarkastuspalvelun onnistuneisuutta ja laatua. (Ks. Vakkuri 2011.) Tilintarkastajien ja tilintarkastusyhteisöjen sisäinen laadunvalvonta sekä riippumattomien tahojen tekemät laaduntarkastukset ovat tilintarkastajien pääasiallinen keino osoittaa, että tarkastustyö on laadukasta. (Ks. Horsmanheimo & Steiner 2002.) Sisäinen laadunvalvonta ja ulkoiset laaduntarkastukset ovat osa tilintarkastajien laadunvarmistuksen kokonaisuutta. Laadunvarmistuksella tarkoitetaan tässä tutkimuksessa yleiskäsitettä, joka pitää sisällään nämä molemmat käsitteet. Tilintarkastuksen laadunvalvontaa toteuttavat tilintarkastajat itse varmistumalla työnsä laadusta, minkä lisäksi useilla tilintarkastusyhteisöillä on omat laadunvalvontajärjestelmänsä. Edellä mainittu on nimenomaan sisäistä laadunvalvontaa. Näiden lisäksi suoritetaan laaduntarkastuksia, jotka ovat ulkoista valvontaa. (Tilintarkastuslautakunta TILA:n WWW-sivusto 2011b, 4.) Riippumattomien tahojen suorittamat laaduntarkastukset aloitettiin Suomessa vuonna Laaduntarkastuksia tehtiin aluksi KHT- ja HTM-tilintarkastajien keskuudessa. Sittemmin ne aloitettiin myös JHTT-tilintarkastajilla. Laaduntarkastukset olivat aluksi vapaaehtoisia, mutta myöhemmin ne säädettiin laeilla pakollisiksi. Tilintarkastuslaki sekä Laki julkishallinnon ja -talouden tilintarkastajista (myöhemmin JHTT-laki) velvoittavat tilintarkastajia huolehtimaan tilintarkastustyönsä laadusta ja osallistumaan laaduntarkastuksiin enintään kuuden vuoden välein. Tilintarkastusyhteisöihin laaduntarkastus kohdistuu enintään neljän vuoden välein. (Laki julkishallinnon ja - talouden tilintarkastajista 2008/ a, Tilintarkastuslaki 2007/ ) Sisäinen laadunvalvonta, laadunvarmistuksen toinen osatekijä, koostuu lähinnä tilintarkastusyhteisöjen ja yksittäisten tilintarkastajien omista sisäisistä laadunvalvontamenetelmistä. Esimerkiksi JHTT-lain (2008/1033) 6a :ssä on säädetty tilintarkastajan velvollisuudesta huolehtia oman tarkastustyönsä laadusta, mutta varsinaisia ohjeita laadunvalvonnan toteuttamistavasta ei ole annettu. Sisäisen
7 7 laadunvalvonnan keinoja ovat esimerkiksi tilintarkastusyhteisöjen omat sisäiset laaduntarkastukset sekä laatukäsikirjat. Tilintarkastuksen laadunvarmistuksen taustalla vaikuttavat tilintarkastuslain ja JHTTlain lisäksi muun muassa Euroopan unionin tilintarkastusdirektiivi (2006/43/EY), Euroopan unionin komission suositus yleisen edun kannalta merkittävien yhteisöjen tilintarkastuksia tekeviin lakisääteisiin tilintarkastajiin ja tilintarkastusyhteisöihin sovellettavasta ulkoisesta laadunvarmistuksesta (2008/362/EY), kansainväliset tilintarkastusstandardit (ISA-standardit) ja niistä erityisesti laadunvarmistusta ohjaava standardi ISQC 1 sekä Julkishallinnon hyvä tilintarkastustapa (2006). Suomen tilintarkastajajärjestelmä muodostuu tällä hetkellä kolmesta eri kategoriasta: JHTT-, KHT- ja HTM-tilintarkastajista sekä -yhteisöistä. JHTT-tilintarkastajalla tarkoitetaan julkishallinnon ja -talouden tilintarkastajaa. JHTT-yhteisö merkitsee puolestaan julkishallinnon ja -talouden tilintarkastusyhteisöä. (JHTT-laki 2008/1033.) JHTT-tilintarkastajat työskentelevät esimerkiksi lakisääteisen tilintarkastuksen, sisäisen tarkastuksen ja arvioinnin tehtävissä. JHTT-tilintarkastajien tehtävänkuva on hyvin laaja. KHT-tilintarkastajalla ja KHT-yhteisöllä tarkoitetaan Keskuskauppakamarin hyväksymää tilintarkastajaa ja yhteisöä. HTM-tilintarkastajalla ja HTM-yhteisöllä tarkoitetaan puolestaan Kauppakamarin tilintarkastusvaliokunnan hyväksymää tilintarkastajaa ja yhteisöä. (Tilintarkastuslaki 2007/ ) KHT- ja HTMtilintarkastajat työskentelevät lähinnä lakisääteisen tilintarkastuksen tehtävissä. Tilintarkastajien laadunvarmistusjärjestelmä on tällä hetkellä rakennettu eri tilintarkastajakategorioiden mukaisesti ja hajautettu usealle eri toimijalle: Kauppakamarien tilintarkastusvaliokunnille, Keskuskauppakamarin tilintarkastuslautakunnalle sekä julkishallinnon ja -talouden tilintarkastuslautakunnalle (Työ- ja elinkeinoministeriön WWW-sivusto 2011b, 4). Keskuskauppakamarin tilintarkastuslautakunta vastaa KHT-tilintarkastajien ja -yhteisöjen laaduntarkastuksista, Kauppakamarien tilintarkastusvaliokunnat HTM-tilintarkastajien ja -yhteisöjen sekä Julkishallinnon ja -talouden tilintarkastuslautakunta JHTT-tilintarkastajien ja - yhteisöjen laaduntarkastuksista.
8 8 Vuonna 2010 käynnistettiin selvitystyö tilintarkastajien auktorisoinnin yhtenäistämisestä. Selvitystyö pantiin vireille erityisesti sen johdosta, että eduskunta oli hyväksyessään uuden tilintarkastuslain (2007/459) lausunut edellyttävänsä; että hallitus valmistelee yhteistyössä KHT-, HTM- ja JHTT-yhdistysten kanssa tilintarkastajan tutkintovaatimusten kokonaisuudistuksen niin, että kaikille tilintarkastajille on yhteinen perustutkinto, jonka jälkeen voidaan erikoistua ja suorittaa erikoistumistutkinnot. (Andersson 2011, 14.) Tilintarkastajien auktorisoinnin yhtenäistämiseen liittyvien selvitysten myötä myös valvonnan yhtenäistäminen tuli ajankohtaiseksi. Työ- ja elinkeinoministeriö pyysi selvitysmies Pekka Timoselta erillisen selvityksen niistä vaatimuksista, joita tilintarkastajien valvontajärjestelmään kohdistuu ja miten uusi valvontajärjestelmä olisi tarkoituksenmukaisinta toteuttaa. Selvitysmiehen mukaan tilintarkastukseen toimialana liittyvät vahvasti julkiset intressit. Tilintarkastukselle välttämätön julkisen luottamuksen saavuttaminen ja ylläpitäminen sekä tilintarkastukseen liittyvä tehokas ja uskottava kansainvälinen yhteistyö edellyttävät, että tilintarkastuksesta vastaava toimija olisi jatkossa viranomainen. Timonen ehdotti raportissaan valvonnan siirtämistä viranomaistoiminnaksi sekä patentti- ja rekisterihallitusta (myöhemmin PRH) uuden tilintarkastusvalvontaviranomaisen sijoituspaikaksi. (Työ- ja elinkeinoministeriön WWW-sivusto 2011b.) Raportin julkaisemisen jälkeen ei ole vielä tehty päätöksiä yhtenäistämisiin liittyen. Tilintarkastajien valvonnan saattaminen viranomaistoiminnaksi toisi suuria muutoksia nykyiseen järjestelmään, sillä tällä hetkellä tilintarkastuksen laadunvarmistusta tehdään vahvasti ammattikunnan itsensä toimesta. Tilintarkastuksen laadunvarmistus on mielenkiintoinen aihepiiri sen vuoksi, että järjestelmä on parhaillaan suurten uudistusten alla. Tilintarkastajatutkintojen ja samalla tilintarkastajien valvonnan yhtenäistäminen aiheuttaa pohdintaa esimerkiksi siitä, miten tutkinnot jatkossa järjestetään, mitä nimikkeitä auktorisoiduista tilintarkastajista tullaan käyttämään sekä mitkä tahot hoitavat jatkossa tilintarkastajien valvontaa. JHTTtilintarkastajien laadunvarmistuksen kannalta tämä aiheuttaa erityisesti pohdintaa, koska JHTT-tilintarkastajia työskentelee hyvin erityyppisissä työtehtävissä. Miten tämän monimuotoisen joukon laadunvarmistus voidaan jatkossa järjestää?
9 9 JHTT-tilintarkastajien laadunvarmistus on kohtuullisen uusi asia, sillä laaduntarkastukset tulivat pakollisiksi vasta muutama vuosi sitten. Tilintarkastuksen laadunvarmistuksesta, nimenomaan JHTT-tilintarkastajien näkökulmasta, on myös tehty varsin vähän tutkimusta. Näiden asioiden valossa aihepiirin valinta on perusteltu. 1.2 Aikaisempi tutkimus tilintarkastuksen laadusta ja laadunvarmistuksesta Tilintarkastuksen laatuun liittyvä kansainvälinen tutkimusperinne ulottuu 1980-luvulle. Tilintarkastuksen laadun arvioinnin vaikeudet ja transaktiokustannukset johtivat siihen, että laadulle ruvettiin etsimään korvikkeita. DeAngelo (1981) toi esiin ajatuksen, jossa tarkastuspalvelun laatu kytkettiin tarkastusorganisaation kokoon. DeAngelo määrittää tilintarkastuksen laadun markkinoiden arvioimana todennäköisyytenä, että tarkastusyhteisö ja tarkastaja löytävät mahdolliset puutteellisuudet tarkastuskohteen toiminnasta sekä raportoivat näistä. Kyky löytää näitä puutteellisuuksia kytkeytyy tarkastuksen yhteydessä käytettäviin toimenpiteisiin, otoksiin ja muihin elementteihin. Zerni (2009) on tehnyt väitöskirjassaan, Essays on audit quality, selkoa siitä, miten suorien laatumittareiden puuttuessa tilintarkastuksen laadun arvioinnissa voidaan käyttää korvikkeita. Laadun korvikemittareita on käsitellyt myös Miettinen (2008) väitöskirjassaan The Effect of Audit Quality on the Relationship between Audit Committee Effectiveness and Financial Reporting Quality. Tilintarkastuspalvelun ulkoistamisen yhteyttä tarkastuspalvelun laatuun ovat tutkineet esimerkiksi Rittenberg ja Covaleski (1999). He ovat todenneet tutkimuksessaan, että ulkoistetun järjestelmän seurauksena tilintarkastusraportit ovat olleet kohdennetumpia ja näin parantaneet tarkastuksen laatua. Tilintarkastuksen laatuun liittyvissä tutkimuksissa nostetaan esiin usein myös tarkastuksen odotuskuilun käsite. Se merkitsee kuilua asiakkaiden, päämiesten ja yleisön odotusten sekä tarkastustoiminnalla tuotettavissa olevan varmuuden välillä. Aihetta ovat tutkineet esimerkiksi Humphrey, Moizer ja Turley (1992) sekä Viitanen (1995). Tilintarkastuksen laadun puutetta on kutsuttu tilintarkastusvirheen ajattelumalliksi (engl. Audit Failure). Mikäli tilintarkastusyhteisö
10 10 ei onnistu perustehtävässään, informaation oikeellisuuden varmentamisessa, se tekee virheen. Aihetta ovat tutkineet esimerkiksi Mock, Wright, Washington ja Krishnamoorthy (1997). Tilintarkastuksen laadunvarmistuksen tutkimus on ollut vähäisempää. Tilintarkastuksen laatuun ja laadunvalvontaan liittyvän keskustelun avasi Suomessa lähinnä Satopään vuonna 2003 julkaistu lisensiaatintutkimus Suomalainen hyvä tilintarkastustapa pienyritysten tarkastuksissa -odotukset, sääntely, käytäntö. Satopää käsitteli tutkimuksessaan tilannetta, joka vallitsi vuosina HTM-tilintarkastajien keskuudessa laadunvarmistusprojektin ollessa pilottivaiheessa. Saarnia (2005) pureutui pro gradu tutkielmassaan Tilintarkastuksen valvonta ja laadunvalvonta syvemmin laadun kehittymiseen tilintarkastusalalla. Saarnian tutkimuksessa on perehdytty siihen, miten tilintarkastuksen valvonta ja laadunvalvonta ovat vaikuttaneet tilintarkastuksen laatuun, uskottavuuteen ja luotettavuuteen. Hän on selvittänyt tilintarkastajien käsityksiä tilintarkastukselle asetetuista vaatimuksista, valvonnasta ja laadunvalvonnasta sekä valvonnan ja laadunvalvonnan vaikutuksista. Lisäksi hän on haastatellut myös rahoittajia, ja tutkinut heidän käsityksiä tilintarkastuksen laadusta, uskottavuudesta ja luotettavuudesta. Aihepiiristä on julkaistu myös useita muita pro gradu tutkielmia. Ansaksen (2005) tutkimuksen Tilintarkastuksen laadunvalvontajärjestelmä ja muutospaineet Suomessa odotuskuiluongelman näkökulmasta tavoitteena on esitellä, miten Suomessa on päädytty nykyiseen tilintarkastuksen laadunvalvontajärjestelmään. Laadunvalvonnan taustalla hän kuvaa odotuskuiluongelman ja pohtii voidaanko kattavalla laadunvalvontajärjestelmällä kaventaa odotuskuilua. Veihtola (2003) puolestaan kuvaa tutkimuksessaan Tilintarkastuksen laatu ja laadunvarmistusjärjestelmä Suomessa tilintarkastuksen laadun osatekijöitä ja laadunvarmistusjärjestelmän kokonaisuutta KHT- ja HTM-tilintarkastajien laadunvarmistusjärjestelmän osalta. Myös Koho (2009) käsittelee tutkimuksessaan Tilintarkastuksen laatu ja laadunvarmistus, näkökulmana toimiala-asiantuntemus rakennusalalla tilintarkastuksen laadun osatekijöitä ja määrittelee suomalaista laadunvalvontajärjestelmää. Lisäksi hän analysoi toimialaasiantuntemuksen yhteyttä tilintarkastuksen laatuun.
11 11 Lahti (2006) on pro gradu -tutkielmassaan Tilintarkastuksen laatu ja laadunvarmistus: Laadunvarmistuksen vaikutukset tilintarkastuksen laatuun HTM-tilintarkastajien näkökulmasta selvittänyt kyselytutkimuksen avulla, kuinka laaduntarkastukset ovat vaikuttaneet HTM-tilintarkastajien tilintarkastustyön laatuun. Kutila (2007) on tutkimuksessaan Tilintarkastajan työn laadunvarmistus HTM-tilintarkastajien kokemukset laaduntarkastuksista käsitellyt samaa aihepiiriä. Tilintarkastuksen laatua ja laadunvarmistusta on kansallisen tason tutkimuksissa käsitelty lähinnä KHT- ja HTM-tilintarkastajien näkökulmasta. JHTT-tilintarkastajien laadunvarmennus on ilmiönä nuorempi, eikä ole saavuttanut samanlaista asemaa. Tämän vuoksi aiheesta on niukasti aiempaa tutkimusta. 1.3 Tutkimuksen tavoite, tutkimuskysymykset ja rajaukset Tutkimuksen tarkoituksena on selventää tilintarkastuksen laadunvarmistuksen kokonaisuutta. Aihepiiriä tarkastellaan julkishallinnon ja -talouden tilintarkastajien (JHTT-tilintarkastajien) näkökulmasta. Tutkimuksen avulla pyritään löytämään vastaus seuraavaan päätutkimuskysymykseen: Miten JHTT-tilintarkastajien työn laatua varmennetaan? Tutkimuskysymystä tarkennetaan seuraavilla alakysymyksillä: Miten JHTT-tilintarkastajien laadunvarmistus on organisoitu? Miten JHTT-tilintarkastajien työn laatua varmennetaan käytännössä? Minkälaisia haasteita ja kehittämistarpeita nykyiseen laadunvarmistusjärjestelmään liittyy? Minkälaisia muutoksia tilintarkastajien auktorisointi- ja valvontajärjestelmän uudistaminen tuo JHTT-tilintarkastajien laadunvarmistukseen? Tutkimuksen tavoitteena on tutkia, minkälainen on JHTT-tilintarkastajien laadunvarmistusjärjestelmä. Alakysymysten avulla pyritään ymmärtämään paremmin JHTT-tilintarkastajien laadunvarmistuksen kokonaisuutta, esimerkiksi perehtymällä
12 12 järjestelmän organisointiin ja laadunvarmistuksen käytännön toteutukseen sekä pohtimalla järjestelmään liittyviä haasteita ja kehittämiskohteita. Tutkimuksen kannalta on olennaista selventää myös tilintarkastajien laadunvarmistusjärjestelmän suunniteltuja muutoksia. Tutkimuksessa selvennetään aluksi tutkimuksen kannalta keskeiset käsitteet. Näitä ovat esimerkiksi JHTT-tilintarkastaja, tilintarkastuksen laatu sekä tilintarkastuksen laadunvarmistus. Käsitteitä selvennetään aikaisemman tutkimuksen sekä kirjallisuuden avulla. Sen jälkeen pyritään luomaan yleiskuva JHTT-tilintarkastajien laadunvarmistuksesta sekä arvioimaan nykyisen järjestelmän haasteita, kehittämiskohteita ja tulevaisuudennäkymiä. Tämä toteutetaan empiirisen tutkimuksen avulla. Tutkimuksen tuloksina saavutetaan kuvaus JHTT-tilintarkastajien laadunvarmistusjärjestelmästä sekä yhteenveto kehittämistarpeista ja tulevaisuudennäkymistä. Tutkimuksessa keskitytään julkishallinnon tilintarkastukseen sekä julkishallinnon ja - talouden tilintarkastajien laadunvarmistusjärjestelmään. Tutkimuksen kannalta on kuitenkin olennaista käydä läpi myös yksityisen sektorin tilintarkastajien (KHT- ja HTM-tilintarkastajat) laadunvarmistusjärjestelmää. Empiirisessä osiossa tutkimuskohteena ovat kuitenkin nimenomaan JHTT-tilintarkastajat. Tutkimuksessa ei kartoiteta yksittäisten JHTT-tilintarkastajien kokemuksia ja kehitysajatuksia laadunvarmistusjärjestelmästä. Tutkimuksen kohdejoukko on rajattu käsittämään laadunvarmennuksen asiantuntijoita, joilla on usean vuoden kokemus työskentelystä laadunvarmistusasioiden parissa. Suuri osa kohdejoukosta on ollut myös rakentamassa nykyistä JHTT-tilintarkastajien laadunvarmistusjärjestelmää. Lisäksi osa kohdejoukosta tekee säännöllisesti laaduntarkastuksia. Tutkimuksessa ei myöskään selvennetä tilintarkastusasiakkaiden, esimerkiksi kuntien, käsityksiä tilintarkastuksen laadusta ja laadunvarmistuksesta.
13 Tutkimusmenetelmät Tutkimuksen perustana ovat kvalitatiivisen tutkimuksen lähtökohdat ja peruspiirteet. Kvalitatiivisen tutkimuksen lähtökohtana on todellisen elämän kuvaaminen. Tähän sisältyy ajatus, että todellisuus on moninainen. Tapahtumat muovaavat samanaikaisesti toinen toistaan, ja niistä on mahdollista löytää monensuuntaisia suhteita. Lisäksi kvalitatiivisessa tutkimuksessa pyritään tutkimaan kohdetta mahdollisimman kokonaisvaltaisesti. (Hirsjärvi ym. 2007, 157.) Kvalitatiivista tutkimusta kuvaavat hyvin muun muassa seuraavat peruspiirteet (Hirsjärvi ym. 2007, 160): tutkimus on luonteeltaan kokonaisvaltaista tiedonhankintaa aineiston hankinnassa käytetään laadullisia menetelmiä tutkimuksen kohdejoukko valitaan tarkoituksenmukaisesti, ei satunnaisotannan menetelmää käyttäen tapauksia käsitellään ainutlaatuisina ja aineistoa tulkitaan sen mukaisesti Kvalitatiivinen tutkimus pohjautuu eksistentiaalis-fenomenologis-hermeneuttiseen tieteenfilosofiaan (Metsämuuronen 2003, 167). Se soveltuu tutkimukseen erityisen hyvin silloin, kun (Syrjälä ym. 1995, ): ollaan kiinnostuneita tapahtumien yksityiskohtaisista rakenteista eikä niinkään niiden yleisluonteesta ollaan kiinnostuneita tapahtumissa mukana olleiden yksittäisten toimijoiden merkitysrakenteista halutaan tutkia luonnollisia tilanteita halutaan saada tietoa tiettyihin tapauksiin liittyvistä syy-seuraussuhteista, joita ei voida tutkia kokeellisesti Tutkimuksen tutkimusstrategiana on tapaustutkimus. Sitä pidetään tutkimustapana, jonka sisällä voidaan käyttää erilaisia aineistoja ja menetelmiä (Laine, Bamberg & Jokinen 2008, 9). Tapaustutkimus on kuvailevaa tutkimusta ja siinä pyritään löytämään
14 14 ilmiöille selityksiä. Yin (1991, 23) määrittää tapaustutkimuksen empiiriseksi tutkimukseksi, joka usein eri tavoin hankittuja tietoja käyttäen tutkii nykyistä tapahtumaa jossakin tietyssä ympäristössä. Tapaustutkimus on sopiva ongelmiin, jotka ovat luonteeltaan etsinnällisiä, kuvailevia tai selittäviä. Tapaustutkimukselle on myös luonteenomaista, että yksittäisestä tapauksesta tuotetaan tietoa yksityiskohtaisesti. (Uusitalo 1991, 76.) Tyypillistä tapaustutkimukselle on valita tutkimuskohteeksi yksittäinen tapaus, tilanne, tapahtuma tai joukko tapauksia, joiden tarkastelussa kiinnostuksen kohteena ovat usein prosessit. Yksittäistapauksia pyritään tutkimaan niiden luonnollisessa ympäristössään kuvailemalla yksityiskohtaisesti tutkittavaa ilmiötä. Kuvailevat menetelmät eivät välttämättä pyri selittämään ilmiöiden välisiä yhteyksiä, testaamaan hypoteeseja, tekemään ennusteita, vaan tavoitteena on tutkimuskohteen ominaispiirteiden systemaattinen, tarkka ja totuudenmukainen kuvailu. (Ks. Hirsjärvi ym ) Ilmiöitä kuvailevien tutkimusten tavoitteena on hahmottaa lähinnä käsitteellisellä ja kvalitatiivisella tasolla jokin ilmiökokonaisuus. Yleistä on esimerkiksi jonkin aihealueen käytännön ongelmien tai ratkaisujen joukon kuvaaminen, tyypittely tai muu jäsentely. Tavoitteisiin liittyy pyrkimys lisätä kyseessä olevan ilmiön ymmärtämistä ja luoda pohja sen paremmalle hallitsemiselle. Tutkimuksen kohteesta pyritään saamaan uutta tietoa, ei niinkään tekemään yleistyksiä. (Olkkonen 1994, ) Tutkimuksen kohteeksi valitaan joukko JHTT-tilintarkastajien laadunvarmistuksen asiantuntijoita. Näiden asiantuntijoiden haastattelujen avulla pyritään kuvailemaan ja hahmottamaan JHTT-tilintarkastajien laadunvarmistusjärjestelmää mahdollisimman tarkasti. Tavoitteena on saavuttaa parempi ymmärrys laadunvarmistusjärjestelmästä ja saamaan tietoa mahdollisista haasteista ja kehittämiskohteista. Tutkimuksen tavoitteena on tutkimuskysymysten mukaisesti selventää, miten JHTTtilintarkastajien suorittaman tilintarkastuksen laatua varmennetaan. Tutkimuskysymys edellyttää ilmiön intensiivistä tarkastelua, jolloin kvalitatiiviset tutkimusmetodit ovat perusteltuja. Menetelmällisesti empiirisen aineiston hankinta perustuu informaation hankintaan haastattelujen avulla. Lisäksi tutkimuksen empiirisessä osiossa hyödynnetään tukevana aineistona erilaisia dokumentteja, esimerkiksi
15 15 työryhmäraportteja sekä laaduntarkastuslomakkeita. Seuraavaksi käydään tarkemmin läpi käytettyjä tutkimusmenetelmiä. Teemahaastattelut Tutkimuksen aineistoa on kerätty teemahaastatteluiden avulla. Haastattelut voivat muistuttaa spontaania keskustelua, mutta eroavat näistä kuitenkin aina institutionaalisuutensa vuoksi. Haastattelulla on tietty päämäärä, johon haastattelun kautta pyritään. Haastattelijalla on tiedon intressi, jonka vuoksi hän tekee kysymyksiä ja aloitteita, kannustaa haastateltavaa vastaamaan, ohjaa keskustelua tai fokusoi sitä tiettyihin teemoihin. (Ruusuvuori & Tiittula 2005, 23.) Haastatteluissa on kyse eräänlaisesta keskustelusta, joka tapahtuu tutkijan aloitteesta ja usein tutkijan ehdoilla, mutta jossa tutkija pyrkii vuorovaikutuksessa saamaan selville haastateltavilta häntä kiinnostavat asiat, tai ainakin ne jotka kuuluvat tutkimuksen aihepiiriin (Aaltola & Valli 2007, 25). Erilaisia haastattelutyyppejä on useita. Eskola ja Suoranta (1998, 87) esimerkiksi jakavat haastattelut eri ryhmiin sen mukaan, kuinka tiukasti kysymykset on etukäteen muotoiltu ja toisaalta, miten paljon haastattelija ohjaa haastattelutilannetta. Strukturoidussa haastattelussa (tai lomakehaastattelussa) kysymysten muotoilu ja järjestys on kaikille sama. Myös vastausvaihtoehdot on annettu valmiiksi. Puolistrukturoitu haastattelu poikkeaa edellisestä siinä, että kysymykset ovat kaikille samat, mutta ei käytetä valmiita vastausvaihtoehtoja vaan haastateltava saa vastata omin sanoin. Teemahaastattelussa haastattelun aihepiirit, teema-alueet, on etukäteen määrätty. Menetelmästä puuttuu kuitenkin strukturoidulle haastattelulle tyypillinen kysymysten tarkka muoto ja järjestys. Haastattelijan tulee varmistaa, että kaikki etukäteen päätetyt teema-alueet käydään haastateltavan kanssa läpi, mutta niiden järjestys ja laajuus vaihtelevat haastattelusta toiseen. Haastattelijalla on jokin tukilista käsiteltävistä asioista, mutta ei valmiita kysymyksiä. (Eskola & Suoranta 1998, ) Teemahaastattelu sijoittuu lähinnä puolistrukturoidun ja strukturoimattoman haastattelun välimaastoon (Ks. Hirsjärvi & Hurme 2000).
16 16 Teemahaastattelua menetelmävalintana voidaan perustella esimerkiksi seuraavilla syillä (Hirsjärvi & Hurme 2000, 35): ihminen nähdään tutkimustilanteessa subjektina, joka on samalla aktiivinen ja merkityksiä luova osapuoli haastattelu mahdollistaa tarkentavat kysymykset ja täsmennykset haastattelun avulla saadaan kuvaavia esimerkkejä haastattelun avulla on mahdollista kartoittaa tuntematonta aluetta Teemahaastattelu on tutkimuksen kannalta sopiva aineistonkeruumenetelmä sen rakenteen vapauden vuoksi. Haastatteluissa on tarpeen muokata aiheita ja kysymyksiä haastateltavien erilaisten taustojen vuoksi. Lisäksi haastattelumenetelmä mahdollistaa tarkentavien kysymysten teon, joka on erittäin tärkeää haastateltavien näkemysten selventämiseksi. Kohdejoukon valinta ja haastatteluiden suorittaminen Tutkimuskohteeksi valittiin joukko JHTT-tilintarkastajien laadunvarmistusjärjestelmän hyvin tuntevia asiantuntijoita. Kohdejoukko muodostui JHTT-yhdistyksen laatulautakunnassa toimivista henkilöistä sekä laaduntarkastuksia suorittaneista laadun tukihenkilöistä. Tavoitteena oli löytää joukko, joka työskentelee monipuolisesti laadunvarmistukseen liittyvissä tehtävissä. Valitulla kohdejoukolla on usean vuoden työkokemus laadunvarmistusasioiden parissa ja näin näkemyksiä laadunvarmistukseen liittyvistä asioista sekä haasteista. Haastatteluaineiston hankinta aloitettiin pohtimalla sopivia haastatteluteemoja. Haastattelujen teemat muodostettiin alatutkimuskysymysten pohjalta. Näin huolehdittiin teemojen relevanssista. Teemoilla pyrittiin selventämään esimerkiksi JHTTtilintarkastajien laadunvarmistuksen organisointia, käytännön toteutusta, tutkittavien kokemuksia järjestelmästä, järjestelmän haasteita sekä mahdollisia kehityskohteita. Haastatteluteemojen valmistuttua lähetettiin haastattelupyynnöt sähköpostitse kohdejoukolle. Kuusi seitsemästä henkilöstä ilmaisi halunsa osallistua tutkimukseen. Haastatteluajankohdat sekä -paikat sovittiin myös sähköpostitse ja haastattelut
17 17 suoritettiin kahdenkeskisesti haastateltavan kanssa. Haastatteluteemoista rakennettiin tukilista, joka lähetettiin haastateltaville etukäteen tiedoksi. (Ks. Liite 1 Teemahaastattelurunko) Teemahaastatteluja tehtiin yhteensä kuusi ja ne ajoittuivat touko-kesäkuulle Haastattelut nauhoitettiin haastateltavien suostumuksella. Haastattelun nauhoittaminen antaa mahdollisuuden palata tilanteeseen uudelleen, jolloin nauhoitus toimii sekä muistiapuna että tulkintojen tarkastamisen välineenä. Uudelleen kuuntelu voi tuoda haastattelusta esiin uusia sävyjä, joita ei ensi kuulemalta ole ehkä pannut merkille. (Ruusuvuori & Tiittula 2005, ) Haastatteluiden kesto oli 45 minuutista reiluun tuntiin. Haastatteluiden analyysi Kun haastattelua käytetään aineiston tuottamisen tapana, tuloksena on tyypillisesti laaja ja moniaineksinen tekstimassa, jota voi lähestyä monella eri tavalla. Analyysimenetelmän tulee kuitenkin olla systemaattinen ja järjestelmällisesti etenevä, jotta tulokset ovat loogisia. (Hirsjärvi & Hurme 2000, 136. Ruusuvuori ym. 2010, 11.) Aineiston käsittelyyn liittyy tyypillisesti aineistoon tutustuminen, luokittelu, analysointi, tulkinta ja koettelu. Aineiston käsittelyä on havainnollistettu kuviossa 1. Haastatteluiden analyysin ensimmäinen vaihe on haastatteluiden puhtaaksi kirjoittaminen eli litterointi (Aaltola & Valli 2007, 41). Litterointi on olennainen osa aineistoon tutustumista ja järjestämistä. Luokittelun tehtävänä on aineiston järjestelmällinen läpikäynti tutkimusongelman ja keskeisten käsitteiden määrittämällä tavalla. Kun analysoitavia ilmiöitä asetellaan alustaviin luokkiin, nämä jäsentyvät entistä selkeämmiksi. Aineiston analyysivaihe käsittää teemojen ja ilmiöiden vertailun sekä tulkintojen muodostamisen. Analyysin viimeisiä vaiheita ovat tulosten kokoaminen, tulkinta ja koettelu. (Ruusuvuori ym. 2010, 13, 25.)
18 18 Kuvio 1 Haastattelun analyysin vaiheet (mukaillen Ruusuvuori ym. 2010, 12) Hirsjärven ja Hurmeen (2001, ) mukaan teemahaastattelut voidaan purkaa joko sanasta sanaan litteroimalla tai tekemällä päätelmiä ja teemoittelua sekä tyypittelyä suoraan aineistosta. Aaltolan ja Vallin (2007, 42) mukaan teemoittelu merkitsee aineiston jäsentämistä teemojen mukaisesti ja sitten sen pelkistämistä. Tyypittelyllä tarkoitetaan erilaisten tyyppikuvausten konstruointia aineistosta. Aineisto on mahdollista järjestää litteroinnin jälkeen niin, että jokaisen teeman alla on kaikkien haastateltavien vastaukset tähän teemaan ja niin edelleen. Tässä tutkimuksessa haastattelut purettiin tekemällä teemoittelua suoraan haastattelunauhoista. Lisäksi osa aineistosta litteroitiin sanatarkasti. Haastatteluaineisto luokiteltiin teemahaastattelurungon ja tutkimuskysymysten alakysymysten mukaisesti eri luokkiin analysoinnin helpottamiseksi. Luokittelun perusteella kaikista haastatteluista kirjoitettiin yhteenveto. Haastattelujen yhteenvedot lähetettiin myös kommentoitavaksi haastateltaville. Tällä pyrittiin saamaan
19 19 haastateltavilta mahdollisia tarkennuksia ja varmistumaan siitä, ettei aineisto sisältänyt asiavirheitä. Valmiit aineistot Tutkimuksessa hyödynnettiin myös valmiita aineistoja esimerkiksi Työ- ja elinkeinoministeriön julkaisemia selvitysmiesten raportteja, erilaisia työryhmäraportteja sekä laaduntarkastuksessa käytettäviä lomakkeita. Aineistoja käsiteltiin kevyen sisällönanalyysin tyyppisesti. Sisällönanalyysi on tekstianalyysiä, jossa tarkastellaan jo valmiiksi tekstimuotoisia tai sellaiseksi muutettuja aineistoja. Analyysin avulla pyritään muodostamaan tutkittavasta ilmiöstä tiivis kuvaus. Sisällön analyysin avulla dokumentteja voidaan analysoida systemaattisesti ja objektiivisesti. (Tuomi & Sarajärvi 2002, 105.) 1.5 Tutkimuksen rakenne ja eteneminen Tutkimus koostuu kolmesta pääluvusta. Tutkimuksen kahdessa ensimmäisessä luvussa lähestytään tutkimusongelmaa kirjallisuuskatsauksen avulla. Luvussa kaksi avataan tilintarkastuksen käsitettä sekä kuvataan tilintarkastuksen suorittamista. Tämä tehdään julkishallinnon tilintarkastuksen ja tilintarkastajien näkökulmasta. Seuraavassa luvussa pohditaan, mitä tilintarkastuksen laatu on ja mistä tekijöistä se muodostuu. Luvun tarkoituksena on herätellä ajatuksia tilintarkastuksen laadun elementeistä. Samassa luvussa perehdytään myös tilintarkastuksen laadunvarmistukseen yleisellä tasolla. Tutkimuksen empiirisessä osuudessa, luvussa neljä, keskitytään JHTT-tilintarkastajien ja -yhteisöjen laadunvarmistusjärjestelmän kehitykseen, organisointiin sekä käytännön toteutukseen. Luvussa tarkastellaan myös, mitä erityispiirteitä Valtiontalouden tarkastusviraston laadunvarmistukseen liittyy. Luvun lopuksi pohditaan nykyiseen laadunvarmistusjärjestelmään liittyviä haasteita ja kehittämiskohteita, sekä luodaan katsaus tulevaan.
20 20 Tutkimuksen lopuksi esitetään johtopäätökset, tehdään yhteenvetoa ja pyritään muodostamaan kokonaiskuva. Viimeisessä luvussa tarkastellaan myös tutkimuksen rajoituksia sekä pohditaan jatkotutkimuksen mahdollisuuksia.
21 21 2 JULKISHALLINNON TILINTARKASTUS Tutkimuksen kannalta on olennaista määritellä aluksi Julkishallinnon ja -talouden tilintarkastajan (JHTT-tilintarkastajan) sekä -tilintarkastusyhteisön (JHTT-yhteisön) käsitteet, ja esitellä Suomessa toimivat eri tilintarkastajakategoriat. Tämän jälkeen perehdytään Julkishallinnon tilintarkastuksen erityispiirteisiin ja tilintarkastuksen suorittamiseen. 2.1 Julkishallinnon ja -talouden tilintarkastaja Suomen tilintarkastajajärjestelmä muodostuu tällä hetkellä kolmesta eri kategoriasta (Ks. Työ- ja elinkeinoministeriön WWW-sivusto 2011b): 1. JHTT-tilintarkastajat ja -tilintarkastusyhteisöt 2. KHT-tilintarkastajat ja -tilintarkastusyhteisöt 3. HTM-tilintarkastajat ja -tilintarkastusyhteisöt JHTT-tilintarkastajalla tarkoitetaan julkishallinnon ja -talouden tilintarkastajaa sekä JHTT-yhteisöllä julkishallinnon ja -talouden tilintarkastusyhteisöä. JHTTtilintarkastajat ja JHTT-yhteisöt ovat Julkishallinnon ja -talouden tilintarkastuslautakunnan hyväksymiä tilintarkastajia ja tilintarkastusyhteisöjä. KHTtilintarkastajalla ja KHT-yhteisöllä tarkoitetaan puolestaan Keskuskauppakamarin tilintarkastuslautakunnan hyväksymää tilintarkastajaa ja tilintarkastusyhteisöä. HTMtilintarkastajalla ja HTM-yhteisöllä tarkoitetaan Kauppakamarin tilintarkastusvaliokunnan hyväksymää tilintarkastajaa ja tilintarkastusyhteisöä. (JHTTlaki 2008/1033 1, Tilintarkastuslaki 2007/ ) JHTT-tilintarkastajia oli vuoden 2011 alussa 229 ja JHTT-yhteisöjä 11 (Valtiovarainministeriön WWW-sivusto 2011b). Vastaavasti KHT-tilintarkastajia oli 712 ja KHT-yhteisöjä 42 (Keskuskauppakamarin WWW-sivusto 2011a). HTMtilintarkastajien lukumäärä oli 677 ja -yhteisöjen 35 (Keskuskauppakamarin WWW-
22 22 sivusto 2011b). Lukumäärien jakaumaa on havainnollistettu kuvioissa 2 ja 3. Kuvioista nähdään, että JHTT-tilintarkastajien ja JHTT-yhteisöjen lukumäärä on vähäinen suhteessa KHT- ja HTM-tilintarkastajiin sekä -yhteisöihin. Kuvio 2 Tilintarkastajien lukumäärät tilintarkastajakategorioittain Kuvio 3 Tilintarkastusyhteisöjen lukumäärät tilintarkastajakategorioittain JHTT-järjestelmän alku on 1980-luvun loppupuolella, jolloin julkiselle sektorille alettiin kehittää omaa tilintarkastajatutkintoa ja siihen valmentavaa koulutusta. JHTT-tutkinnon järjestämistä varten perustettiin JHTT-lautakunta, jonka tehtävänä oli esimerkiksi vahvistaa tutkinnon vaatimukset, huolehtia koulutuksen saatavuudesta, hyväksyä henkilöt suorittamaan tutkintoa sekä hyväksyä tutkintosuoritukset eli auktorisoinnit. Ensimmäiset JHTT-tilintarkastajat hyväksyttiin vuonna 1993 ja JHTT-yhteisöt vuonna (Martikainen ym. 2002, )
23 23 JHTT-lautakunta hyväksyy hakemuksesta tilintarkastajaksi henkilön, joka täyttää tilintarkastajan yleisen kelpoisuuden ja on suorittanut julkishallinnon ja -talouden tilintarkastajan tutkinnon. Tutkintoon osallistumisen edellytyksinä ovat ylemmän korkeakoulututkinnon ja muiden vaadittavien opintojen suorittaminen, sekä julkishallinnon ja -talouden tehtävistä tai tilintarkastustehtävistä hankittu vähintään kolmen vuoden työkokemus. Tutkintoon on oikeus osallistua myös sellaisella henkilöllä, joka on toiminut vähintään 15 vuotta ammattimaisesti tilintarkastustehtävissä tai jolla on vähintään seitsemän vuoden kokemus vaativista laskentatoimen ja rahoituksen tehtävistä sekä vähintään kolmen vuoden käytännön kokemus tilintarkastuksesta. Kyseisen henkilön tulee myös olla suorittanut hyväksytysti vaadittavat lisätehtävät. (JHTT-laki 2008/1033 7, 9.) JHTT-lain (2008/1033) 10 :n mukaan JHTT-lautakunta hyväksyy hakemuksesta JHTT-yhteisöksi osakeyhtiön, kommandiittiyhtiön tai avoimen yhtiön, joka ei ole konkurssissa, jonka kaupparekisteriin merkittynä toimialana on tilintarkastus ja joka täyttää vaatimukset omistuksen tuottamasta määräysvallasta ja hallintoelinten kokoonpanosta. JHTT-tilintarkastajien tehtäväalueet voidaan pääpiirteittäin jakaa seuraavasti: kuntasektori valtiosektori seurakunnat muut julkishallinnon yhteisöt kuntien omistamat yhteisöt EU-rahastojen tukiratkaisut konsultointitehtävät JHTT-tilintarkastajat voivat toimia niin ulkoisen kuin sisäisen tarkastuksen tehtävissä. Heitä toimii myös tarkastuslautakuntien alaisissa johtotehtävissä, arviointi- ja muissa valmistelutehtävissä. JHTT-tilintarkastajia toimii lisäksi muissa monipuolisissa asiantuntija- ja koulutustehtävissä. (HE 2008/186.) Tutkimuksessa termi JHTTtilintarkastaja tulee ymmärtää laajasti. Sillä tarkoitetaan JHTT-auktorisoituja henkilöitä,
24 24 jotka voivat siis työskennellä hyvin erityyppisissä tehtävissä, ei vain perinteisen tilintarkastuksen parissa. Keskuskauppakamarin tilintarkastuslautakunta hyväksyy KHT-tilintarkastajat ja KHTyhteisöt. Se hyväksyy hakemuksen nojalla tilintarkastajaksi henkilön, joka ei ole toiminnallaan osoittanut olevansa sopimaton tilintarkastajan tehtävään, ei ole konkurssissa, on suorittanut ylemmän korkeakoulututkinnon, on suorittanut tehtävän edellyttämät laskentatoimen, oikeustieteen sekä muut kauppa- ja taloustieteelliset opinnot, on hankkinut vähintään kolmen vuoden kokemuksen vaativista tilintarkastuksen ja laskentatoimen tehtävistä sekä osoittanut ammattitaitonsa suorittamalla KHT-tilintarkastajan ammattitutkinnon. (Horsmanheimo ym. 2007, 224.) Vastaavasti Kauppakamarien tilintarkastusvaliokunnat hyväksyvät HTM-tilintarkastajat ja -yhteisöt. Soveltuvuussäännöt ovat lähes samat KHT-tilintarkastajien kanssa. Eroavuudet hyväksymisvaatimusten välillä koskevat vaadittavien korkeakouluopintojen laajuutta ja tasoa, sekä ammattitutkintoa. HTM-tilintarkastajilta ei vaadita ylempää korkeakoulututkintoa. Lisäksi heillä on erillinen ammattitutkinto. (Horsmanheimo ym. 2007, 224.) Keskuskauppakamarin tilintarkastuslautakunta hyväksyy KHT-yhteisöksi tilintarkastustoimintaa harjoittavan osakeyhtiön, kommandiittiyhtiön tai avoimen yhtiön, joka täyttää vaatimukset muun muassa riippumattomuudesta, omistuksen tuottamasta määräysvallasta ja hallintoelinten kokoonpanosta. HTM-yhteisöjen hyväksymisen edellytykset ovat vastaavat kuin KHT-yhteisöillä, mutta hyväksyjinä toimivat Kauppakamarien tilintarkastusvaliokunnat. (Horsmanheimo ym. 2007, 224.) 2.2 Julkishallinnon tilintarkastus Tilintarkastuksesta on esitetty useita erilaisia määritelmiä. Riistaman (1999) teoksessa esitetty International Federation of Accountants-yhteisön määritelmä on edelleen pätevä:
25 25 Tilintarkastus on minkä tahansa kokoisen tai lakisääteisen muodon omaavan ansaintataloudellisen tai muun talousyksikön tilinpäätöksen tai siihen verrattavan informaation riippumatonta tutkimista, jonka tarkoituksena on käsityksen ilmaiseminen tutkitusta tilinpäätöksestä tai siihen rinnastettavasta informaatiosta. Tilintarkastuksen taustaa kuvataan usein myös päämies-agenttisuhteen avulla. Edellä esitetty kuvaus ilmentää omistajien ja johdon välille muodostuvaa päämiesagenttisuhdetta. Päämies-agenttisuhteessa on kysymys sopimuksesta, jossa yksi tai useampi päämies palkkaa agentin suorittamaan tehtäviä heidän puolesta (Jensen & Meckling 1976, 308). Päämiehellä (esimerkiksi kansalaiset, osakkeenomistajat, asiakkaat) on intressejä, joiden edistämiseksi se tarvitsee agentin (esimerkiksi organisaatioiden toimiva johto, palvelun tuottaja) palveluja. Koska päämies ei voi olla varma agentin kyvystä ja halukkuudesta toteuttaa sille annetut toimeksiannot tuloksellisesti ja sovittujen sääntöjen mukaan, tarvitaan kolmas osapuoli verifioimaan tavat, joilla toimeksiannot ovat toteutuneet. (Myllymäki & Vakkuri 2001, 17.) Tilintarkastajan tehtävänä on varmentaa agentin tuottamaa informaatiota. Tilintarkastuksen olennaisia ominaisuuksia ovat tilintekovelvollisuus osapuolten välillä sekä tilanne, jossa tilintekovelvollinen tarvitsee esittämiensä tietojen luotettavuuden vahvistamista. Tilintekovelvollisuuden on lisäksi oltava etäinen, monimutkainen tai merkittävä siten, että tilintekovelvollisuutta ei voi täyttää muuten kuin tilintarkastuksen avulla. Tilintarkastus takaa tilivelvollisuuden toteutumisen toimimalla kontrollin välineenä. (Ks. Mautz & Sharaf 1961.) Kuviossa 4 on kuvattu tilintarkastuksen keskeistä sisältöä. Edellä mainittujen lisäksi tilintarkastuksen muita postulaatteja ovat tilintarkastajan riippumaton asema, tilintarkastajan rajoittamaton tutkimis- ja raportointivapaus, todentamisen merkitys, tilintekovelvollisen toiminnalle asetettavissa olevat arvosteluperusteet, tarkastettavien tietojen selkeys sekä tilintarkastuksesta koituva yhteiskunnallinen hyöty. (Ks. Mautz & Sharaf 1961.)
26 26 Kuvio 4 Tilintarkastuksen sisältö (mukaillen Riistama 1999, 29) On huomattava, että tilintarkastuksella ei ole merkitystä ainoastaan toimeksiantajan ja toimeksiannon saajan välisissä suhteissa. Tiedolla on tärkeä merkitys yhteiskunnassa kokonaisuudessaan. Myös muut sidosryhmät, kuin omistajat, tarvitsevat omaa päätöksentekoaan varten oikeita ja riittäviä tietoja organisaatioiden toiminnasta ja taloudesta. (Riistama 1999, 15.) Julkishallinnon tarkastustoiminnassa tarkastuskohteita ovat erilaiset julkisen sektorin organisaatiot ja toimijat, esimerkiksi valtion virastot ja laitokset, kunnat ja kaupungit, kuntayhtymät sekä EU-rahoitteiset projektit. Valtion virastojen ja laitosten tarkastustoiminnasta vastaavat Eduskunnan alaiset Valtiontalouden tarkastusvirasto sekä Eduskunnan valtiontilintarkastajat. Kuntien ja kaupunkien tilintarkastus on puolestaan kuntien tarkastuslautakuntien sekä JHTT-yhteisöjen tai JHTTtilintarkastajien vastuulla. Valtion tilintarkastusta suorittaa siis sisäinen tarkastusviranomainen, kun taas kuntien ja kaupunkien tarkastus on tilintarkastusyritysten vastuulla. (Pesonen & Vakkuri 2005, 61.) Julkishallinnon tilintarkastuksessa korostuu myös erityinen piirre verrattuna yrityssektorin tilintarkastukseen. Rahaprosessia koskevan informaation, esimerkiksi kuntien tuloslaskelmien ja taseiden, varmentaminen muodostaa keskeisen osan tilintarkastuksesta. Tämän informaation pohjalta ei kuitenkaan voida varmistua siitä,
27 27 onko verovarat käytetty taloudellisesti järkevällä tavalla. Julkishallinnossa tuloksellisuutta koskevalla informaatiolla ja sen tarkastuksella on erityinen merkitys. (Pesonen & Vakkuri 2005, 61.) Seuraavaksi käydään tarkemmin läpi kuntien ja valtion tilintarkastuksen erityispiirteitä sekä julkishallinnon tilintarkastuksen tuloksellisuusnäkökulmaa Valtion virastojen ja laitosten tilintarkastus Valtion taloudenhoitoa ja valtion talousarvion noudattamista valvovat eduskunnan keskuudestaan valitsemat valtiontilintarkastajat. Valtion taloudenhoidon asianmukaisuuden ja laillisuuden sekä talousarvion noudattamisen tarkastuksen suorittaa kuitenkin vuosittain eduskunnan yhteydessä toimiva riippumaton Valtiontalouden tarkastusvirasto. (Ks. Valtiontalouden tarkastusviraston WWW-sivusto 2011b.) Tarkastusvirasto toteuttaa sille perustuslain (1999/731) 90 :ssä säädettyä ulkoisen tarkastuksen tehtäväänsä suorittamalla tilintarkastusta ja muuta laillisuustarkastusta sekä tuloksellisuustarkastusta ja eri tarkastusmenetelmiä yhdistävää tarkastusta siten, että valtion taloudenhoito tulee tarkastettua hyvän tilintarkastustavan mukaisesti. Suomen perustuslain mukaiseen tarkastusviraston riippumattomuuteen kuuluu, että tarkastusvirasto vahvistaa itse tilintarkastuksessaan sovellettavat tilintarkastusohjeet sekä hyvää tilintarkastustapaa koskevat ohjeet ja määräykset. Tämä on vahvistettu Valtiontalouden tarkastusvirastosta annetussa laissa. Tarkastusvirastossa sovelletaan myös ylimpien tarkastusviranomaisten kansainvälisen järjestön (myöhemmin INTOSAI) vahvistamia kansainvälisiä tarkastusstandardeja. Valtiontalouden tarkastusviraston suorittamaan tilintarkastukseen ei sovelleta voimassa olevia tilintarkastuslakia eikä lakia julkishallinnon ja -talouden tilintarkastajista. Tarkastustehtävä ja tarkastuskertomuksen laadinta ja hyväksyminen kuuluvat myös tarkastusvirastolle viranomaisena, eivät toimeksiannon perusteella tarkastusviraston yksittäiselle virkamiehelle. (Valtiontalouden tarkastusviraston suorittama tilintarkastus - sisältö ja periaatteet 2009, 33.)
28 28 Tarkastusviraston suorittama ulkoinen tarkastus kohdistuu esimerkiksi valtioneuvostoon, ministeriöihin, presidentin kansliaan, valtion virastoon ja laitoksiin, valtion liikelaitoksiin, talousarvion ulkopuolisiin valtion rahastoihin sekä valtionapuihin. Tarkastusviraston suorittaman tilintarkastuksen tärkeä tehtävä on varmistaa valtion tilinpäätöksen tietojen oikeellisuus ja riittävyys. Tarkastusviraston suorittaman tilintarkastuksen ja sitä täydentävän muun tarkastuksen periaatteena on varmistaa, että valtion talousarvion noudattamisesta sekä valtion tuotoista, kuluista ja taloudellisesta asemasta on valtiokonsernin näkökulmasta raportoitu oikeat ja riittävät tiedot. Tarkastamiseen kuuluu olennaisena osana myös valtion tilinpäätöskertomuksen muiden tietojen kuin valtion tilinpäätöksen tarkastus. Tilintarkastus ja tuloksellisuustarkastus toimivat tältä osin yhteistyössä ja tuloksellisuustarkastus muodostaa tärkeän osan tarkastuksen kokonaisuudessa. (Valtiontalouden tarkastusviraston suorittama tilintarkastus -sisältö ja periaatteet 2009, ) Tarkastusviraston suorittaman tilintarkastuksen tulee kattaa ainakin seuraavat osa-alueet (ISSAI 100): tarkastuskohteen taloudellinen tilivelvollisuus, käsittäen erityisesti kirjanpidon ja tilinpäätöksen valtionhallinnon taloudellinen tilivelvollisuus taloudenhoidon järjestelmät sekä liiketapahtumat sisäinen valvonta ja sisäinen tarkastus hallinnollisten päätösten moitteettomuus ja asianmukaisuus muut tarkastuksessa esille tulleet asiat sen mukaan kun tarkastusviranomainen katsoo tarpeelliseksi Valtion tilintarkastus on järjestetty valtion sisäisen yksikön toimesta ja se on irrallaan muusta julkisen sektorin tarkastuksesta. Valtion tilintarkastus toteutetaan tarkastusviraston puolesta ja esimerkiksi tarkastuskertomukset annetaan tarkastusviraston puolesta, ei yksittäisen tarkastajan toimesta. Valtion tilintarkastajalta ei myöskään vaadita erillistä auktorisointia, esimerkiksi JHTT-auktorisointia.
29 Kuntien ja kaupunkien tilintarkastus Kuntien tilintarkastusjärjestelmä muodostuu tarkastuslautakunnan sekä tilintarkastajan toiminnasta. Tarkastuslautakunnan tehtävänä on ottaa kantaa toiminnallisten ja taloudellisten tavoitteiden toteutumiseen. Tilintarkastajan työ on puolestaan lähtökohtaisesti laillisuus- ja oikeellisuusvalvontaa, jonka lisäksi tilintarkastajan tulee ottaa kantaa kunnan sisäisen valvonnan järjestämisen asianmukaisuuteen. Kunnan tilintarkastajan tehtävät ja vastuut on määritelty pitkälti samoin periaattein kuin yksityisen sektorin tilintarkastajan työ. (Porokka-Maunuksela ym. 2004, 33.) Harjula ja Prättälä (2007, 541) määrittävät kunnan tilintarkastuksen tehtävän seuraavasti: Tilintarkastuksen tehtävä kunnan valvontajärjestelmässä on järjestelmällisen, asiantuntevan, riippumattoman ja eri intressitahojen edut huomioon ottavan ulkoisen valvonnan suorittaminen. Tilintarkastuksen avulla saadaan luotettava ja asiantunteva lausunto kunnan hallinnosta, kirjanpidosta ja tilinpäätöksestä. Kuntalaki (2007/ ) määrittelee tilintarkastajan tehtävät tarkemmalla tasolla. Tilintarkastajien on tarkastettava: onko kunnan hallintoa hoidettu lain ja valtuuston päätösten mukaisesti; onko kunnan tilinpäätös ja konsernitase laadittu tilinpäätöksen laatimista koskevien säännösten ja määräysten mukaisesti sekä antavatko ne oikeat ja riittävät tiedot tilikauden toiminnasta, taloudesta, taloudellisesta kehityksestä ja taloudellisista vastuista; ovatko valtionosuuksien perusteista ja käytöstä annetut tiedot oikeita; sekä onko kunnan sisäinen valvonta järjestetty asianmukaisesti. Tarkastuslautakunnan tehtävänä on valmistella valtuustossa päätettävät, hallinnon ja talouden tarkastusta koskevat asiat sekä arvioida, ovatko valtuuston asettamat toiminnalliset ja taloudelliset tavoitteet toteutuneet. Tarkastuslautakunnan suorittaman arvioinnin pohjana toimii kunnanhallituksen laatima toimintakertomus. Arviointitehtävän sisällön tarkempaan määrittelyyn kuntalaki ei anna selkeätä vastausta.